Bratislava 3. októbra 2018 (HSP/Foto:TASR-Martin Baumann)
Slovensko by mohlo prijať sýrske siroty, ktoré sú umiestnené v Grécku. Pripustil to predseda vlády Peter Pellegrini (Smer-SD) v diskusnej relácii RTVS Sobotné dialógy. Zdôraznil, že ešte sa o tom nerozhodlo, o možnostiach bude diskutovať aj s ministrom zahraničných vecí Miroslavom Lajčákom (nom. Smeru-SD).
Takéto vyhlásenie premiéra vyvolalo pomerne otrú kritiku. Poslanec Národnej rady Jarosslav Paška vyhlásil, že prioritou by malo byť zabezpečenie toho, aby sa domovom týchto detí stala slobodná Sýria.
"Slovenská národná strana je znepokojená emotívne formulovanou kampaňou mimovládnych organizácií, mainstreamových médií a opozičnej SaS postavenou na nástrojoch brutálneho citového vydierania, ktorého cieľom je vyvolať v povedomí verejnosti naliehavý pocit morálnej povinnosti prijať na Slovensko takzvané "sýrske siroty"." uviedol poslanec Paška.
Dodal, že kampaň, ktorá sa opiera o vykonštruovanú fikciu, že Slovensko sa v porovnaní s inými európskymi krajinami nezapája do medzinárodnej pomoci v krízových oblastiach rozvojového sveta porovnateľne so svojimi ekonomickými možnosťami, je falošná a nepravdivá. "Poznajúc vysoký cit pre ľudskosť, toleranciu a kresťanská lásku k blížnemu všetkých Slovákov zodpovedne a veľkoryso prispieva slovenská vláda do príslušných fondov OSN aj EÚ, ktoré sa v zmysle osobitných oprávnení a medzinárodných dohôd systémovo venujú organizovanej, koordinovanej, inštitucionálnej pomoci utečencom, migrantom aj deťom."
Paška ďalej vysvetlil, že nad rámec uvedených pravidelných príspevkov (vychádzajúcich z prepočtu príjmov na obyvateľa) poskytuje SR v mene svojich občanov ďalšie milióny eur do špecializovaných fondov OSN a EÚ (Úřad vysokého komisára OSN pre utečencov – UNHCR a Európsky fond pre utečencov, Detský fond OSN – UNICEF, Rozvojový fond OSN pro ženy – UNIFEMT, Populačný fond OSN – UNFPA, Trustový fond pre Afriku, atd.).
"Len na riešenie príčin a dôsledkov súčasnej migračnej krízy už napríklad vláda vyčlenila tri milióny eur určené pre Regionálny zverenecký fond EÚ v reakcii na krízu v Sýrii. Súčasne 1,7 milióna eur na ďalšie príspevky Slovenska pre fondy a programy OSN, ktoré sa podieľajú na riešení humanitárnych aspektov migračnej krízy. Na podporu prevencie konfliktov 600 tisíc eur a 550 tisíc eur do Fondu na budovanie mieru. Z informácie Európskeho komisára pre migráciu Avramopulosa vyplynulo, že SR prispela už aj štátom EÚ na riešenie ich problémov s migráciou sumou viac ako 10 miliónov eur."
"Aj keď si to možno slovenskí občania neuvedomujú, tak v dôsledku angažovanosti SR v medzinárodných inštitúciách a silnej podpore systémových opatrení pomoci utečencom patria (v pomere k ich príjmom), spolu s ďalšími krajinami EÚ, k najštedrejším darcom pre utečencov. Ich pomoc Sýrčanom ďaleko presahuje výšku pomoci občanov Saudskej Arábie, Kuvajtu či USA. Perfídnu politickú hru časti mimovládok a médií zneužívajúcich smutné osudy sýrskych detí, sirôt na vnesenie silných emócií do našej spoločnosti, jej rozdeľovanie vyvolávaním konfrontácie a stupňovaním citového vydierania je preto potrebné odmietnuť."
Zopakoval, že Slovenská republika vynakladá v mene svojich občanov nemalé prostriedky na to, aby prostredníctvom legitímnych medzinárodných špecializovaných inštitúcií doručila finančnú, aj materiálnu pomoc utečencom tam, kde im má byť podľa medzinárodných dohôd poskytnutá. "Pre SNS je teda nepochopiteľné, ak sa dnes MZV a EZ namiesto korektného a podrobného informovania verejnosti o spôsoboch, rozsahu a intenzite medzinárodnej pomoci Slovenska, či množstve finančných prostriedkov našich občanov vložených ročne do oficiálneho medzinárodného systému humanitárnej a rozvojovej pomoci, zaoberá pochybnými, nesystémovými a nemiestnymi úvahami o tom koľko detí by mohla Slovenská republika (pod zámienkou humanitárnej pomoci) Sýrskemu štátu scudziť."
Kollár: prioritou vlády ba mali byť slovenské deti
Kollár na sociálnej sieti uviedol, že už 30 rokov pomáha slovenským rodinám. "Keď mi prišlo niekoľko žiadostí o pomoc tak som im ešte vedel vyhovieť, ale keď to začali byť stovky správ denne od ľudí, ktorí už nemajú ani na lieky, tak som pochopil, že toto individuálne nemám šancu zvrátiť a tak musíme začať meniť legislatívu, ktorá toto dopúšťa. Vstupoval som do parlamentu s vôľou pomôcť rodinám u nás a tomu ako hnutie aj prispôsobujeme našu prácu v parlamente. Tí, ktorí nás sledujete, tak iste viete, že drvivá väčšina našich návrhov smeruje na pomoc rodinám, matkám s deťmi a podobne. Predkladáme čokoľvek, čo by pomohlo od zrušenia doplatkov za lieky pre malé deti a dôchodcov až po príplatky spojené so zvýšenými výdavkami na začiatku školského roka. Aby nám však takéto zákony prešli, tak potrebujeme nadpolovičnú väčšinu v parlamente a teda aj hlasy koaličných poslancov. Myslite, že nám ich dávajú? Myslite, že nám takéto návrhy prechádzajú? Neprechádzajú? Im sú takéto návrhy úplne ukradnuté! Potom začne pán premiér konečne hovoriť o deťoch… nie však o slovenských ale o sýrskych."
Líder hnutia Sme rodina ďalej upozornil na to, že "žijeme v štáte, kde je 650 000 ľudí ohrozených chudobou a z toho najväčšiu časť tvoria matky, ktoré samé vychovávajú dieťa a mnohopočetné rodiny! Žijeme v štáte, kde je sirotský dôchodok pre slovenské deti smiešnych 120 eur a takýchto deti mame u nás 20 000! Žijeme v štáte, kde si státisíce rodín nemôžu dovoliť jedno mäsité jedlo denne! Keď takéto problémy vyriešime, tak potom pomáhajme v iných krajinách, ved ani v bežnom živote nežiadame od žobráka, aby zachraňoval iných."
Upozornil aj na to, že sme nedokázali za stovky rokov integrovať Rómov, "tak čo chceme integrovať Sýrčanov, ktorí samozrejme nebudú žiadne batoľatá pretože tie nemajú ani ako utekať pred vojnou, ale tínedžeri, ktorí sa v takýchto krajinách považujú za dospelých a z ktorých asi Slovákov nevychováme."
"Máme dnes historickú šancu, aby sme sa poučili z krajín západnej Európy, ktoré migračnú krízu vôbec nezvládli, čo si už dnes aj priznávajú. Ľudia nie sú hlúpi, takže túto garnitúru striedajú politici ako napríklad pán Salvini, ktorí chápu a zdôrazňujú, že prioritou sú domáce rodiny. Po najbližších voľbách musí na Slovensku konečne vzniknúť vláda, ktorá sa bude v prvom rade pozerať na ľudí u nás doma," uzavrel Kollár.
Peter Marček: Siroty zo Sýrie NIE!